РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/194-21

20. мај 2021. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 17. МАЈА 2021. ГОДИНЕ

Седница је почела у 15,00 часова.

Седници је председавао Муамер Зукорлић, председник Одбора.

Седници су присуствовали чланови Одбора: проф. др Марко Атлагић, Милица Дачић, Невена Ђурић, доц. др Михаило Јокић, Братислав Југовић, Нандор Киш (Nándor Kiss), Владица Маричић, Милијана Сакић, Горан Спасојевић, проф. др Љубиша Стојмировић и Самира Ћосовић.

Седници су присуствовали заменици чланова Одбора: Биљана Јаковљевић и проф. др Жарко Обрадовић (проф. др Предраг Марковић).

Седници нису присуствовали чланови Одбора: Милош Банђур, Наташа Јовановић, Софија Максимовић и Живота Старчевић, нити њихови заменици.

Седници су присуствовали и представници Министарства просвете, науке и технолошког развоја: Маријана Дукић Мијатовић, државни секретар и Мирјана Влаховић и Слободанка Попић, правници у Сектору за средње образовање и васпитање.

На предлог председника Одбора је, једногласно (12 гласова - ЗА), усвојио следећи дневни ред:

Д н е в н и р е д

1. Разматрање Предлога закона о изменама и допунама Закона о средњем образовању и васпитању, у начелу, који је поднела Влада (број: 011-771/21 од 29. априла 2021. године).

Пре преласка на рад по утврђеном дневном реду, Одбор је једногласно (11 гласова – ЗА), усвојио записнике са: пете седнице Одбора за образовање, науку, технолошки развој и информатичко друштво; записник са шесте седнице Одбора за образовање, науку, технолошки развој и информатичко друштво (11 гласова – ЗА), и записник са седме седнице Одбора за образовање, науку, технолошки развој и информатичко друштво (11 гласова – ЗА).

Прва тачка дневног реда: **Разматрање Предлога закона о изменама и допунама Закона о средњем образовању и васпитању**

Уводне напомене поводом ове тачке дневног реда изнела је Маријана Дукић Мијатовић, државни секретар у министарству и уједно је и обавестила чланове/заменике чланова Обора да је након анализе спремности државног пројекта „Мала матура 2021/2022“, констатовано да је I део пилот пројекта завршен претходне године. Други део пројекта је требало да буде завршен ове године, да би се од наредне школске године кренуло са имплементацијом. Пројекат се ради у сарадњи са представницима Европске комисије која је и урадила анализу I дела пројекта (пилот пројекат од прошле школске године) и припремила предлоге за ову годину. Уочено је, да се због специфичних услова наставе у току ове године, услед пандемије и *on line* програма наставе која се спроводила, као и због операционализације софтвера који ће омогућити одржавање матуре, али и због потребног усклађивања са факултетима, пролонгира спровођење овог државног пројекта за 2023/2024. годину, за када је процењено да је то адекватна година за инплементацију пројекта државне матуре. Ово из разлога што се у виду имало и да трогодишње стручне средње школе по закону треба да реализују завршни испит школске 2022/2023. године, а општа уметничка матура би требало да се реализује 2023/2024. године. Основни акценат за предлог измене закона је стављен управо на ово усклађивање, које је пак везано за измене и допуне закона о основном и високом образовању, за које се очекује да уђу у скупштинску процедуру. Ово закони се такође усклађују са овим пројектом, због свог сертифакационог и квалификационог карактера.

Остали сегменти Предлога закона који се мењају се тичу дела „Моја средња школа“ и ИСПА броја (Информациони персонални просветни број), где је потребно ускладити податке који се попуњавају са одредбама Закона о заштити података о личности. Посебан сегмент који се мења се тиче и питања другог страног језика у осам гимназија у Србији (Суботица, Крагујевац, Ваљево, Јагодина, Шабац, Крушевац, Краљево и Ниш), где у школама имају по једно одељење са ученицима са посебним филолошким спобностима, а у којима не може да се реализује програм похађања наставе другог страног језика, због малог броја ученика, те они не похађају наставу за други страни језик, већ само полажу разредни испит из овог предмета. Ту се министарство определило за похађање колективне наставе спајањем разреда, сматрајући да ће ово бити најбоље решење, а уједно ценећи све аспекте овог проблема и потребу да се задовоље и ученици и њихове потребе.

Поводом ове тачке дневног реда, у дискусији су учествовали проф. др Михајло Јокић, проф. др Муамер Зукорлић, Братислав Југовић, Владица Маричић, Милијана Сакић, проф. др Марко Атлагић, проф. др Жарко Обрадовић и Маријана Дукић Мијатовић, државни секретар у министарству.

Проф. др Михајло Јокић је изразио негодовање поводом измена Закона, јер сматра да су ове измене могле да се уреде и уредбом. Ово се нарочито односи на последњи сегмент који се мења у закону, а тиче се увођења спајања разреда за посебно надарене ученике у поменутим гимназијама. Истакао је да се ова проблематика решава Годишњим планом рада за наставнике и да пре полагања разредног испита, постоји могућност више консултација са предметним наставницима, што је по њеовом мишљењу погоднији начин комунакације за поменуте ученике, јер им се на тај начин пружа могућност да напредују на основу сопствних квалитета и способности. Проф. др Михајло Јокић сматра да им је на овај начин, предложеним изменама закона, то онемогућено и да им отежава припрему за бављење научним радом, јер се групе које су предложене формирају по вертикали, што по његовом мишљењу није добар и квалитетан начин рада са оваквим ученицима, јер састав ових група није хомоген.

Братислав Југовић се сагласио са проф. др Михајлом Јокићем и подржао његов предлог да се ове измене уреде уредбом.

Председник Одбора, проф. др Муамер Зукорлић је обавестио чланове/заменике чланова Одбора да Одбор може, или да не прихвати овај Предлог закона, или да путем подношења амандмана измени законско решење на које се примедбе односе.

Проф. др Жарко Обрадовић је подсетио и да постоји могућност подношења амандмана Одбора, те и да је то начин за измену предложених законских решења, али да би требало дати прилику и предлагачу закона да изнесе свој став поводом предложених решења. Он подржава Предлог закона, јер поред поменутих промена, овај Предлог закона решава и друге наслеђене проблеме у средњем образовању који нису поменути на овој седници Одбора.

Владица Маричић је подржао овај Предлог за измену закона и нагласио да је веома битно да се одређене ствари као што су појмови који се тичу заштите и обраде података о личности, терминолошки тачно појасне и прецизирају, јер у противном се оставља могућност за слободу тумачења тих законских одредби, што није добро.

Милијана Сакић је подсетила представнике министарства на проблем који постоји у мањим срединама, а тиче се формирања одељења (сада је то 30 ученика). Нагласила је да поред проблема бројности ученика у одељењима у мањим срединама, можда треба размислити и на тему одвијања наставе у мањим групама, јер је по њеном мишљењу такав начин наставе много квалитнији.

Проф. др Марко Атлагић је подржао измене овог закона, а државни секретар Маријана Дукић Мијатовић је појаснила чињенице које су допринеле да се министарство определи за овакав начин решавања проблема.

Председник Одбора, проф. др Муамер Зукорлић је истакао да је дискусија која је вођена на седници Одбора веома квалитна, јер су се могли чути аргументи и за и против прихватања измене закона, али да је његов предлог да се овај Предлог закона прихвати, а да се остави могућност, да се након расправе у пленуму, одређене одредбе овог законског предлога евентуално измене одборским амандманом/има.

Након завршене дискусије, Одбор је, једногласно (11 гласова – ЗА) одлучио да предложи Народној скупштини да прихвати Предлог закона о изменама Закона о средњем образовању и васпитању, у начелу.

Седница је завршена у 15,55 часова.

Седница је тонски снимана

СЕКРЕТАР ПРЕДСЕДНИК

Муамер Зукорлић